Redos Uogintienės Trys Karaliai pagal Lionginą Šepką Šiauliuose

Arūnas Uogintas

Šiaulių universiteto docentas

Šiaulių miesto gatvėmis 2016 sausio 6-osios vakare centrinės Eglės link nubildėjo iškilminga procesija – Trijų Karalių eitynės, Redos Uogintienės atnaujintos monumentaliomis kaukėmis ir savitais personažais. Kartu su žinomais miesto jaunimo teatro „Kompanija šauni“ režisieriais Dalia ir Virgnijumi Dargiais buvo kuriamas procesijos eiga ir scenarijus. Taip tradicinius angelus ir Betliejaus žvaigždę procesijoje pakeitė juoda kaip beribė erdvė, mistiškoji Begalybė, dvi Žvaigždės, dėvinčios populiarios prancūzų eklektroninės muzikos grupės „Daft Punk“ įvaizdžio elementus – auksinį ir sidabrinį šalmus, Besmegenis, Avytės, nešinos Betliejaus palmės lapais bei kiti neįprasti personažai. Naujo renginio autoriai siūlo keisti ir kasmet atnaujinti procesiją mizanscenomis, kaukėmis, kad visa tai taptų žaviu, besikeičiančiu ir nepakartojamu miesto žiemos šventės įvykiu.

Pasak istorikų, sausio pradžioje dar ikikrikščioniškoje Lietuvoje buvo Saulėgrįžos šventė. Ji vadinta Atarašais, Krikštais. Tą dieną namų durys ir, gali būti, kai kurie namų apyvokos daiktai būdavo kreida ar anglimi žymimi. Naują prasmę bei pavadinimą šiai dienai suteikė krikščionybė.

Liaudyje vadinamos „Trijų Karalių“ vaikštynės buvo pokalėdinio laikotarpio sveikinimo, kalėdojimo tąsa, susijusi, gal dar susišaukianti, su busimų Užgavėnių tradicija, persirengėliais, karnavalu.

Vilniuje dabarties Lietuvos „vaikščiojančios“ Trijų Karalių kaukės buvo sukurtos dar 1999 metais Senamiesčio teatro spektakliui „Betliejaus žvaigždė“. Pasirodymo autorius, taip pat režisierius ir kostiumų kūrėjas yra žinomas dailininkas Rimas Driežis. Spektaklis neišliko, tačiau kaukės naudojamos iki šiol.

Kaunui prieš maždaug penkis metus didingus Karalius pagamino Lietuvos skulptorių gildija, vėliau Karalių lėlės susimeistravo Panevėžys bei Marijampolė.

Vilniaus senamiesčio teatro aktorius, penkiolika metų persirenginėjantis Karaliumi, Vaclovas Žebrauskas 2014 metų interviu pasakojo, kad kitados ši šventė sostinėje buvo kur kas reikšmingesnė. Spektaklis „Betliejaus žvaigždė“ pritraukdavo minią žiūrovų. Paskui spektaklio kaukės persikėlė į eiseną nuo Aušros vartų, kur jos tapo miesto eitynių ar tiesiog gatvės meno ar tam tikro viešo performanso dalimi, kur atsiradę šalia žiūrovai ar praeiviai tai pat tampa pasirodymo dalyviai. Dabar, pasak jo, gatvėje personažus lydi nedaug žmonių, kiek susirinkdavo į minėtą spektaklį lauke. Aktorius pasakoja, kad tiek žmonių greičiau pritraukia nuolaidos prekybos centruose, o ne teatralizuotos eisenos. „*Nebe tie laikai, žmonės per daug išsiblaškę, nors būdavo daugiau pagėrusių žiūrovų. Jie vis norėdavo pačiupinėti lėles. Tiesa, ir praėjusiais metais pasitaikė vienas turistas, kuris bandė rėkauti, bet gavo į minkštą vietą ir pasitraukė. „Senamiesčio teatro“ vadovei Laimai Ašakaitei niekas nepadeda. Tokiai šventei suruošti reikia lėšų. Jau 15 metų naudojamos tos pačios lėlės. Jos parestauruojamos ir tiek. Girdžiu ir įvairių nuomonių apie šią eiseną, kad jau nusibodo, užtenka rodyti, kokie čia „balvonai“ vaikšto po miestą. Bet labai agresyvaus požiūrio nejuntu*“, - pasakojo jau gatvės teatro karjerą baigiantis aktorius Žebrauskas ( pagal dienraščio „Respublika“ priedą „Julius/Brigita“, 2014 01 11, internetinė prieiga - <http://www.respublika.lt/lt/naujienos/kultura/kulturos_naujienos/ka_slepia_triju_karaliu_kaukes/,print.1>. Žiūrėta 2016 01 06 ). Driežio kaukių procesija pasižymi ypatinga stiliaus ir lietuviškos tradicijos pajauta ir būtų nedovanotina, jei, redaguojant ar keičiant vizualumą, tai taptų dar vienu popsu ar vulgariu mugės reginiu.

Visą straipsnį skaitykite žurnale